Stemboodskap oor Christene by NWU ‘nonsens’Die Noordwes-Universiteit (NWU) se Potchefstroom-kampus. (Foto: Maryke Laas/NWU) Die Noordwes-Universiteit (NWU) was Donderdag weer in die spervuur nadat ŉ stemboodskap wat beweer dat studente nie hul Christenskap op die universiteit se Potchefstroom-kampus mag uitoefen nie, wyd versprei is. Die universiteit het intussen teruggekap en sê die bewerings is loutere snert. “Dit is nie net belaglik nie, maar lagwekkend en vreeslik ontstellend,” het die NWU in ŉ kort kennisgewing oor die wydverspreide stemboodskap gesê. Die stemboodskap is op Donderdag wyd versprei en het talle mense warm onder die kraag gehad. Die persoon wat in die stemboodskap praat, stel haarself voor as “Mira” wat op die PUK studeer. “Ons het aan die begin van die week nuus gekry dat koshuise glad nie meer aanbiddingsaande mag hou nie en vanoggend [vermoedelik Donderdag] gehoor dat studente glad nie meer in hul koshuiskamers, in privaatheid, mag bid nie.” Sy beweer verder dat ŉ huiskomiteelid (HK) van ŉ ongenoemde koshuis onlangs geskors is nadat dié opgestaan het teen die nuwe reëls. Die spreker doen dan ŉ beroep op lede van die publiek om vir die koshuise en sy studente te bid. “Dit is net ons Christene wat nie mag bid nie, enige ander geloof mag bid. Dit is hoogs onregverdig,” voeg sy by. Volgens die NWU is boodskappe soos hierdie daarop gemik om “disharmonie en polarisasie” onder die NWU-gemeenskap te kweek “en moet veroordeel en streng gestraf word wanneer die oortreders gevind word”. Die universiteit voer aan die skending van mense se grondwetlike regte word geensins by die NWU toegelaat nie. “Ons doen afstand van die inhoud van die stemboodskap en doen ŉ beroep op ons belangegroepe om die soort optrede te ignoreer.” Dit is die tweede keer dié week wat die NWU vure moes doodslaan en die gemoedere van die publiek moes kalmeer. ŉ Herrie het vroeër ontstaan nadat daar glo die aand voor die eerstejaars se verwelkomingsgeleentheid die afgelope Saterdag vir dorpskoshuise gesê is dat hulle nie divers genoeg is om die geleentheid in die amfiteater op die kampus by te woon nie. Daar is glo ook deur ŉ SR-lid gesê dat dit “te wit gaan lyk” wanneer hulle gevra gaan word om op te staan. Hoewel ŉ SR-lid, wat skynbaar niks met die voorval te doen het nie en net vir die koshuise opgestaan het, vandeesweek geskors is, voer die NWU steeds aan dat die koshuise weens ŉ gebrek aan spasie in die amfiteater uitgesluit is en dat die rassebewerings ongegrond is.